Suid-Afrikaanse Braai-en-potjiefees - Wêreldwyd
deur Jaco Brand
Soos jy seker weet, is daar baie Suid-Afrikaners wat in die VSA woon, en ons mis ons kultuur. Dus kan jy vra wat is die oplossing? Wel, dis 'n byeenkoms vir Suid-Afrikaners. Van 19 tot 21 April 2019 het ons die eerste jaarlikse Suid-Afrikaanse Braai-en-potjiefees gehou, en wel in Richmond, Virginia.
Dit is deur ongeveer 300 mense bygewoon wat hierdie kultuurryke byeenkoms geniet het met boerewors, jafels, pasteie, beskuit, koeksisters en nog baie meer.
Ons het Vrydag met 'n braai begin, en later die aand was daar 'n sokkie. As jy die volgende oggend blase onder jou voete het van al die kaalvoet sokkie, dan weet jy mense het vet pret gehad!
Saterdag was die hoofdag: daar was boeresport met sakresies, driebeenresies en baie meer; die hoofitem was die toutrek vir mans van alle ouderdomme, en dit was behoorlik oorlog. Teen etenstyd was die potjiekompetisie volstoom aan die gang, en die spanne was baie mededingend. Om 16 potjies te beoordeel is nie maklik nie; almal was baie goed, en die eerste prys, wat deur Wêreldwyd geborg is, is deur 'n heerlike kerriebeesstertpotjie verower. Die aand is afgesluit met 'n prysuitdeling en nog 'n sokkie, blase ofte not.
Die byeenkoms was 'n reusesukses; orals kon jy Afrikaans hoor, asof jy by die huis is. Orals het mense geglimlag, genetwerk, grappe gemaak en rugby en krieket gespeel. Ons het dit so geniet dat ons onmiddellik volgende jaar se byeenkoms bespreek het – dit sal op 24 tot 26 April 2020 plaasvind. Dié keer gaan dit nog groter en beter wees – hoop ons sien jou daar!